Panga se eienaar sê sy 'gaan aanhou soek' | Netwerk24
Panga se eienaar sê sy 'gaan aanhou soek'
Deur Jackie Kruger 04 Maart 2021 06:09
Sy gaan aanhou soek, sê Ada Cloete, eienaar van die Rottweiler Panga wat op 8 Februarie spoorloos verdwyn het in 'n wye, uitgestrekte plaasgebied tussen Sutherland en Matjiesfontein.
Ondanks 'n vliegtuig, 'n groep spoorsnyers (wat hulle verlede Donderdag in 'n luiperd vasgeloop het) en hommeltuie wat met die soektog gehelp het, is nog geen spoor van Panga gekry nie.
Panga Foto: Verskaf
Die soektog is moontlik gemaak deur die Facebook-groep, Rottweiler South Africa. Volgens die groep is die soektog op die plaas intussen gestaak omdat daar geen teken van Panga is nie, maar daar word nou gekyk na ander maniere om met die soektog voort te gaan. 'n Beloning van R10 000 is vroeër aangebied vir inligting wat tot Panga se opsporing sal lei.
Panga en nog 'n Rottweiler, Unja, is op 8 Februarie omstreeks 03:30 uit Cloete se plaashuis gelaat om 'n draai te gaan loop. Net Unja het teruggekom.
Volgens Cloete was daar koedoes daar naby toe Panga-hulle uitgegaan het. Hulle vermoed 'n luiperd was agter die koedoes aan en dat Panga tussenbeide gekom het.
Cloete sê sy kan nie aanvaar dat Panga deur 'n luiperd gevang is nie. "Nee, ons sal altyd soek. Ons het geen oorskot gekry nie."
Die soekgeselskap het verlede week afgekom op swart hare aan 'n grensdraad wat vermoedelik Panga s'n is. Tydens die soektog is geen sleepmerke gevind nie, maar onder meer luiperdspore, 'n dooie bobbejaan, die ou, droë bene van 'n bok en bloed op 'n klip wat onmoontlik is om te sê of dit Panga s'n is.